Hei, denne artikkelen er over ett år gammel og kan inneholde utdatert informasjon

Blir verdens største innendørs skianlegg, og du vil ikke tro hvem som vil bygge det 70 000 kvadrat, åtte heiser og seks bakker på 740 meter.

• Flere reisesaker på db.no/reise.

(Dagbladet): Trodde du at verdens største innendørs skianlegg ligger i Dubai, da tar du feil.

Det ligger i Nederland, nærmere bestemt, SnowWorld Landgraaf, med 35 000 kvadratmeter snødekke.

Lengste innendørs bakke i drift er 640 meter. Den finner du i Bottrop i Tyskland.

Dobbelt så stor Dette har danske Danski tenkt å gjøre noe med. Går det som de har planlagt, vil du i framtida nemlig finne verdens største innendørs skianlegg nettopp i Danmark.

I Randers er det på tegnebrettet et anlegg som er dobbelt så stort i antall kvadratmeter snødekke som det i Nederland, og med lengste bakke på 740 meter.

Dermed er de planlagte anleggene i Lørenskog og utenfor Stockholm, som begge har hatt som mål å bli verdens største, sakket akterut i forhold til det danske prosjektet.

Skidome Denmark Skidome Denmark er tegnet av Cebra, en dansk tegnestue med røtter i arkitektmiljøet i Århus. Det danske prosjektet er et ikonbyggverk som i seg selv vil bli en turistattraksjon om det blir gjennomført.

Danski sine planer i Randers omfatter tre spektakulære buekonstruksjoner plassert over hverandre. Største høyde blir 110 meter over bakken.

Byggverket vil binde bydelene i Randers sammen og gi rom for seks innendørs løyper.

Flere vanskelighetsgrader Vanskelighetsgraden er fordelt på to blå, to røde og to svarte løyper. Hver av løypene vil være 740 meter lange og 32 meter brede.

SKIGLEDE: Å dra til Danmark for å stå på ski kan bli en realitet. Illustrasjon: DANSKI.DK Vis mer

De blå vil ha 42 meter høydeforskjell, de røde 67 meter og de svarte 92 meter.

Anlegget skal ha seks innendørs heiser, to utendørs, samt et skitransportbånd. I de bokstavelig talt luftige planene inngår også en terrengpark.

Andre planer Innendørs skianlegg finnes det mange av rundt om i verden. Planer om utvidelser og nye anlegg har funnet veien til tegnebrettene, og noen er prosjektert.

I Moskva, som i dag har skisenteret senj.com, har planer om en 700 meter lang innendørs løype, skriver skiinfo.no.

I Kina skal selskapet som driver Beijing Snowdome ha planer om en innendørs løype på én kilometer.

Ski Dubai, skal en to kilometer lang løype være på tegnebrettet om ryktene er sanne.

Luftslott Både i Norge, Danmark og Sverige har det blitt lagt planer om innendørs skianlegg tidligere.

Selvaags planer på Lørenskog inkluderte en Alpinbakke på 650 meter og to kilometer langrennsløyper.

I Bålsta, cirka 45 minutter fra Stockholm, var det planer om 3,5 kilometer tunnel for langrennsløpere, 700 meter lang alpinløype med et fall på 160 meter, samt arena for ishockey, bandy og kunstløp. Selskapet ble avviklet i mars i år.

Ambisjonene og planene virker storslåtte og flotte, men som oftest forblir de det, og ender som «luftslott».

Av dem alle er Skidome Denmark det aller luftigste og mest spektakulære.

Sjekk ut planene på skidomedenmark.dk.